kardosdrur/scandi-wiki huggingface dataset:
VfL Wolfsburg

VfL Wolfsburg er en fodboldklub i byen Wolfsburg i Niedersachsen, Tyskland. Klubben er ejet 100% af Volkswagen AG, der også sponsorerer byens stadion, der har fået navnet Volkswagen-Arena. Stadion kan rumme 30.000 tilskuere. Klubben sikrede sig, i sæsonen 2008/2009, det hidtil eneste nævneværdige trofæ, da det tyske mesterskab blev hjemført.

Historie 
VfL Wolfsburg blev stiftet den 12. september 1945. Da klubben blev stiftet var det kun syv år efter, at byen Wolfsburg blev grundlagt omkring Volkswagens fabrik. Klubben blev stiftet som en multisportsklub for arbejder hos Volkswagen, og har siden starten fået blandt andet gymnastik, håndbold, basketball, hockey, atletik, svømning og selvfølgelig fodbold som de første sportsgrene. Seneste tilføjelse er motorsport fra 2005.

I mange år spillede klubben i de lavere rækker, men i 1993 rykkede klubben for tredje gang op i 2. Bundesliga, hvor den, i modsætning til 1974 og 1976 ikke rykkede ned igen. I 1997 rykkede klubben op i Bundesligaen, hvor den har ligget siden, på trods af spådomme om en hurtigt nedrykning i den første sæson.

I 2003 tabte Wolfsburg finalen i Intertoto Cupen til AS Perugia, og kom dermed ikke med i UEFA Cuppen.

Klubbens placering i 2004/05-sæsonen var en 9. plads. I sæsonen 2005/2006 præsterede de dog ikke så godt som sæsonen før – sæsonen endte med en skuffende 15. plads, en bedrift der blev gentaget året efter. I 2007/08-sæsonen blev der dog sat ny rekord i klubben, da den endte på en flot 5. plads, for allerede året efter at hjemtage det første tyske mesterskab til klubben, nogensinde. Klubben vandt mesterskabet med tre point ned til rækkens nummer to, FC Bayern München. Dette betød også, at klubben skulle ud at spille UEFA Champions League for første gange i klubbens historie, i sæsonen 2009/10.

I samme sæson satte klubbens to frontangribere, Edin Dzeko og Grafite, to imponerende rekorder: De var de første to spillere fra samme klub til at score over 20 mål i samme sæson i Bundesligaen. De slog også rekorden fra 1973 for flest scorede mål af to angribere for samme hold, med 54 mål i alt (Grafite: 25 kampe/28 mål; Edin Dzeko: 32 kampe/26 mål).

Resultater 

Tysk mester
 Vinder (1): 2009

2. Bundesliga
 Sølv (1): 1997

DFB-Pokal
 Sølv (1): 1995

Oberliga-Nord
 Vinder 1991,1992

Klubrekorder

Flest kampe

Flest mål

Danske spillere

Nuværende Spillertrup

Udlånt

Se også 
 VfL Wolfsburg (kvinder)

Kilder

Eksterne henvisninger 

 Wolfsburgs officielle hjemmeside

Fodboldklubber i Tyskland
Etableret i 1945
Hans Geiger

Johannes ("Hans") Wilhelm Geiger (født 30. september 1882 i Neustadt an der Weinstraße, død 24. september 1945 i Potsdam) var en tysk fysiker. Han er kendt for geigertælleren, som han og kollegaen Walther Müller udviklede.

Levnedsbeskrivelse 
Geiger studerede fra 1902 fysik og matematik i Erlangen, hvorfra han også fik sin eksamen i 1906. I 1907 blev han ansat på instituttet i Manchester hos Ernest Rutherford, hvis atommodel fra 1911 delvis bygger på Geigers undersøgelser vedrørende radioaktivitet.

I 1912 flyttede Geiger til det tyske riges fysisk-tekniske anstalt i Berlin-Charlottenburg, og i 1925 flyttede han derfra til universitetet i Kiel. Der udviklede han sammen med sin kandidat, Walther Müller, i 1928 den senere kendte geigertæller.

I 1929 blev han ansat i Tübingen og sluttede sin karrière med – i 1936 – at blive direktør for det fysiske institut i Berlin. Han var medlem af den såkaldte Uranverein (Uranklubben) i det nazistiske Tyskland, dvs. gruppen af tyske forskere, som arbejdede under den 2. verdenskrig på at skabe en atombombe. Forsøget mislykkedes, men endnu i dag ved man ikke, om det skyldtes fejlslagne forsøg eller bevidst nølen på grund af etiske anfægtelser.

Geigers loyalitet overfor nazistpartiet fik ham til at forråde sine jødiske kolleger, hvoraf mange havde hjulpet ham i hans forskning, før han blev medlem af partiet.

Efter 2. verdenskrig 
På 60-års dagen for hans død, bragte WDR den 24. september 2005 en udsendelse om Geiger. Der blev det nævnt, at de allierede beslaglagde hans bolig efter krigens afslutning, og at han døde i fattigdom på et nødasyl. Det står dog stadig åbent, om dette kan have haft forbindelse med hans ansættelsesforhold under nazitiden.

Referencer

Eksterne henvisninger 
 The shoulders on which we stand (festskrift til Hans Geiger) 

Atomfysikere fra Tyskland
Tyskere i 1800-tallet
Tyskere i 1900-tallet
Carsten Juel-Christiansen

Carsten Juel-Christiansen (født 30. juni 1944) er arkitekt og professor i bygningskunst ved Kunstakademiets Arkitektskole. Han blev udpeget til udvalget for arkitektur til Kulturkanonen i 2005.

Carsten Juel-Christiansen er uddannet på Kunstakademiet i 1970, som senere blev efterfulgt af et kandidatstipendiat sammesteds (1980-1983). Han har sideløbende fungeret som som praktiserende arkitekt, fra 1976 i egen tegnestue, samt underviser og forsker på Kunstakademiet. Her blev han udnævnt til professor i 1994. Han har endvidere haft et gæsteprofessorat ved Universitat Polytecnica de Catalunya i Barcelona. Han har været formand for Akademirådets Bygningskunstudvalg og kommissær for det danske bidrag til Den Internationale Arkitekturbiennale i Venedig i 2000.

Hædersbevisninger 
 1986: Modtager af Eckersberg Medaillen
 1986: Modtager af Statens Kunstfonds 3-årige arbejdslegat
 1991: Modtager af The Donside Graphic Design Award

Kanonudvalgsmedlemmer
Arkitekter fra Danmark
Ansatte ved Kunstakademiets Arkitektskole
Danskere i 1900-tallet
Danskere i 2000-tallet
Modtagere af Eckersberg Medaillen
Personer i Kraks Blå Bog
Hans Fritzsche

Hans Fritzsche (21. april 1900 – 27. september 1953) var en tysk journalist, som under Joseph Goebbels ledede det nazistiske Tysklands propagandapparat 

Fritsche blev født i Bochum og tjente i den tyske hær i 1917 under 1. verdenskrig.
Han blev efter krigen journalist i medie- og radioverdenen. Han kom til at arbejde for den tyske regering. Da han d. 1. maj 1933 meldte sig ind i det tyske naziparti NSDAP, fik han arbejde i propagandaafdelingen under ledelse af Joseph Goebbels.

1938-42 kontrollerede han Nazitysklands nyhedsformidling i radio, aviser, ugeblade og film. Fra 1942 tog Goebbels selv kontrol over denne formidling, og Fritzsche vendte tilbage til sit  arbejde som radiochef.
Da Joseph Goebbels blev Tysklands kansler efter Hitlers død, blev Hans Fritzsche ny propagandaminister til han blev anholdt 2. maj 1945. 

Under Nürnbergprocessen blev han først tiltalt for fire anklagepunkter: 

 Forbrydelser mod freden. 
 Deltagelse i sammensværgelse om at begå forbrydelser mod freden. 
 Krigsforbrydelser. 
 Forbrydelser mod menneskeheden. 

På grund af manglende beviser blev Hans Fritzsche frifundet. 
Efter Nürnbergprocessen blev han anklaget for flere forbrydelser under krigen og blev dømt til ni år i Spandau-fængslet. På grund af dårligt helbred blev han løsladt i 1950, og den 27. september 1953 døde han af kræft . 

Nazister fra Tyskland
Personer fra Bochum
Personer døde af kræft
Special Air Service

Special Air Service (forkortet SAS) er en britisk specialstyrke, som har dannet model for specialstyrker i mange lande over hele verden.  

Sammen med Special Boat Service (SBS), Special Reconnaisance Regiment (SRR) og Special Forces Support Group (SFSG) udgør de styrken United Kingdom Special Forces under kommando af Director Special Forces (DSF), som er generalmajor.

Enhedens rødder går tilbage til juli 1941 under 2. verdenskrig, hvor enheden blev dannet af David Stirling. SAS var oprindeligt en enhed under British Army. Den består i dag af 22. Special Air Service Regiment fra den regulære hær, 21. Special Air Service Regiment og 23. Special Air Service Regiment fra den territoriale hær.

De tre regimenter udfører specialoperationer i krigstid, mens deres primære opgaver i fredstid er anti-terrorrisme.

Styrken blev verdenskendt, da den i 1980 med succes stormede den af terrorister besatte iranske ambassade i London og befriede alle gidsler. Under 2. verdenskrig gjorde SAS sig bemærket med kommandoaktioner mod tyske styrker og flyvepladser i den nordafrikanske ørken. Siden har styrken været indsat under Falklandskrigen, i Oman, Golfkrigen, Irakkrigen og Krigen i Afghanistan.



Trivia 
Special Air Service optræder ofte i populærkultur som bøger, computerspil og film.

Bøger og film 
 Bravo Two Zero beskriver SAS soldaten Andy McNabs (pseudonym) oplevelser under den første Irakkrig: Bravo Two Zero-missionen, hvor han blev taget til fange og tortureret af irakiske soldater. Bogen er filmatiseret.
 Ham der slap væk af Chris Ryan (pseudonym), skildrer hans oplevelser under Bravo Two Zero-missionen.
 Nærkamp af Mike Curtis om hans oplevelser i Special Air Service, herunder indsættelse i Falklandskrigen.

Kilder

Eksterne henvisninger 

 Officiel hjemmeside 
 Historie og organisation  

Specialstyrker fra Storbritannien
Red Barnet

Red Barnet (engelsk: Save the Children) er verdens største uafhængige børneorganisation.
Red Barnet kæmper for børns rettigheder og giver akut og langsigtet hjælp til udsatte børn i Danmark og resten af verden. 

Organisationen blev grundlagt af Eglantyne Jebb i 1919.

Uddannelse og beskyttelse er kernen i Red Barnets arbejde. Red Barnet giver nødhjælp og bekæmper børnearbejde, fattigdom, hiv/aids, seksuelt misbrug og trafficking. Red Barnet støtter udsatte børn med ferielejre, væresteder og ophold hos venskabsfamilier.

Red Barnet kæmper for børns rettigheder ud fra de principper, der er fastlagt i FNs Konvention om Barnets Rettigheder. Red Barnet arbejder derfor både for det enkelte barn og for at påvirke politikere og andre beslutningstagere til at føre en mere langsigtet politik, der respekterer Børnekonventionen.

Red Barnet samarbejder med lokalbefolkningerne, påvirker beslutningstagere og skaber debat om børns vilkår.
  
Red Barnet alliancens omkring 30 medlemslande udfører hjælpearbejde i over 100 lande.

Red Barnet i Danmark 
Red Barnet i Danmark blev oprettet i 1945 og er en demokratisk organisation med opbakning fra mange medlemmer og frivillige. I Danmark tæller Red Barnet godt 60 aktive lokalforeninger,1000 frivillige og 72 ambassadørskoler, der på forskellig vis arbejder for børns rettigheder. Red Barnet har omkring 47.000 faste støtter i Danmark. 

Den 5. april 2003 udsprang ungdomsorganisationen Red Barnet Ungdom af Red Barnet med opbakning fra Mimi Jakobsen, som var Red Barnets daværende generalsekretær. Red Barnet Ungdom er en selvstændig ungdomsorganisation med tæt tilknytning til Red Barnet. Red Barnet Ungdom har i dag omkring 4000 medlemmer, der direkte via frivilligt engagement og indirekte via støttemedlemsskaber arbejder for børns ret til uddannelse, børns ret til fritid, børns ret til deltagelse og børns ret til ikke at blive diskrimineret. Red Barnet Ungdoms formand er vedtægtsbestemt medlem af Red Barnets repræsentantskab.

Red Barnet vedligeholder den liste over domæner som de fleste danske internetudbydere blokerer på grund af børneporno. Listen over internetdomæner har givet anledning til at Red Barnet kritiseres for i samarbejde med politiet at have indført internetcensur i Danmark, "børnepornofilteret". Kritikken går på at filteret blokerer for hjemmesider på et rent administrativt grundlag i strid med grundlovens §77 om ytringsfrihed  .

Noter

Eksterne henvisninger 

 Red Barnet Danmarks hjemmeside
 International Save the Children Alliance 
 Red Barnet Ungdoms hjemmeside
 Ny generalsekretær

Ngo'er
Internationale solidaritetsbevægelser
Etableret i 1919
Walther Funk

Walther Emanuel Funk (født 18. august 1890, død 31. maj 1960) var en tysk nazist fra 1931-1945 og økonomiminister fra 1937-1945.

Tidligere liv 
Funk blev født i Königsberg i Østpreussen som søn af en forretningsmand.
Han fulgte i sin fars fodspor; han havde arvet evnen til at forhandle og have med penge at gøre. Han studerede jura, økonomi og filosofi på universiteterne i Berlin og Leipzig.
Han deltog som frivillig i 1. verdenskrig fra 1914 til 1916, hvor han blev såret og ikke kunne kæmpe mere. 

Han begyndte som journalist og blev i 1922 redaktør for Berlins børsavis.
Det blev sagt om Funk, at han var alkoholiker og homoseksuel.

Walther Funk og nazismen 
I 1931 meldte han sig ind i NSDAP. Han var nationalt orienteret. Han kom tæt på partimedlem Gregor Strasser, som arrangerede det første møde med Adolf Hitler. I 1932 fik han en plads i rigsdagen og blev i december samme år ansvarlig for økonomien i partiet. Han forlod rigsdagen, da nazipartiet kom til magten i 1933. Han flyttede til propagandaministeriet.

Han gik bag Gregor Strassers ryg, da han til egen fordel talte med Hitler om Strassers opførsel sammen med Ernst Röhm. Denne snak, hvori også Hermann Göring var indblandet, var med til at føre til De lange knives nat, hvor SA-lederne blev myrdet.

Nu steg han i rang, og i 1938 blev han Tysklands økonomiminister. Han overtog Hjalmar Schachts post.
I 1939 blev han rigsbankchef – igen efter Hjalmar Schacht.

Efterkrigstiden 
Efter krigen blev Walther Funk arresteret af De Allierede og ført for krigsforbryderdomstolen i Nürnberg. Han blev anklaget for:

 Deltagelse i sammensværgelse om at begå forbrydelser mod freden. 
 Krigsforbrydelser. 
 Forbrydelser mod menneskeheden. Walther Funk havde i sin tid som rigsbankchef erhvervet mange kunstskatte fra jødiske hjem. Disse penge var med til at finansiere krigen.

Han blev idømt livsvarigt fængsel, men løsladt i 1957 pga. dårligt helbred. Han døde tre år senere, 69 år gammel.

Referencer 

Nazister fra Tyskland
Personer fra Königsberg
Økonomiministre
Osted Fri- og Efterskole

Osted Fri- og Efterskole er en grundtvig-koldsk grundskole i Osted ved Roskilde.

Osted Efterskole tilbyder Kunstlinje, Musiklinje, Filmlinje, Gourmet (kokkelinje) samt Global Iværksætter (international linje). Osted Efterskole er godkendt som Cambridge International School. Skolen lægger vægt på det fællesskabsdannende og har plads til 126 elever, heraf op til fem elever med fysiske handicaps. 

Osted Friskole har plads til ca 200 elever fra 0. til 9. klassetrin og lægger vægt på det musisk/praktiske i balance med den boglige undervisning.

Skolen blev oprettet i 1917 af mennesker på Lejre-egnen, som ønskede at have medbestemmelse i forbindelse med deres børns undervisning. 
Den startede som friskole og blev få år efter udbygget med en efterskoleafdeling.

Osted Fri- og Efterskole består også af en børnehave, og friskolen har SFO og klub tilknyttet. Skolerne er selvstændigt beliggende. 

Der er ca. 80 medarbejdere.

Skolens forstandere
1917 - 1941: Forstanderpar Christian og Margrethe Hansen
1941 - 1971: Forstanderpar Niels og Dora Pedersen
1971 - 1975: Forstanderpar Fini og Inge Rasmussen
1975 - 2005: Forstander Hans Anker Kofoed
2005 - 2009: Forstander Lene Møller
2009 - 2011: Forstander Malik Hyltoft
2013 - 2016: Kim Thavi Albrecht
2017 -         : Per Krøis Kjærsgaard

Kilde/Eksterne henvisninger 
Skolens hjemmeside.

Friskoler i Danmark
Efterskoler
Bygninger, konstruktioner og anlæg i Lejre Kommune
Etableret i 1917
Urban (bryggeri)

Urban – Aalborg Aktie-Bryggeri var et dansk bryggeri beliggende centralt i Aalborg. Det indgår i dag i Royal Unibrew A/S, men bryggeriet i Aalborg blev lukket i 1986.

Urbans historie 

Bryggeriet var oprindeligt to konkurrerende bryggerier: Hvidtølsbryggeriet Urban grundlagt i 1860 af Chr. W. Christensen og Bajerskølbryggeriet Limfjorden fra 1880. 

De blev begge placeret Ved Stranden ned til Limfjorden, centralt i Aalborg. Urban lå på Ved Stranden 11, lige ved Gaden, og Limfjorden lå på Ved Stranden 213.

Den 2. april 1889 opkøbte Limfjorden Urban, og derfra blev de drevet under ét, med navnet Aalborg Aktie-Bryggerier. De daværende rammer var utilstrækkelige, og derfor købte man i 1894 en grund ved Hobrovejen, hvor man med tysk bryggerekspertise opførte et nyt moderne bryggeri, der startede produktionen i 1897.

Årene der fulgte var gode og indbringende, men under 1. verdenskrig led bryggeriet ligesom andre bryggerier under svigtende salg og leverancer. Det lykkedes dog Urban at skabe en indtægt ved at tørre og lagre korn for staten. I 1940 overtog Urban bryggeriet Skandia (bryggeri) i Nørresundby, der herefter indgik i Aalborg Aktie-Bryggerier.

I 1976 blev Urban en del af Jyske Bryggerier, sammen med Ceres i Århus og Thor i Randers. Bryggeriet blev lukket i 1986 og lokalerne anvendes nu som kontorer under tilnavnet Urbanparken eller Erhvervscenter Urban. Urban er i dag en del af Royal Unibrew A/S (indtil 2005: Bryggerigruppen).

Øl 
Bryggeriets flagskib var længe Park Pilsner der kom på markedet i 1936. Den var brygget på vand fra Rebild Bakker. Dertil kom en række specialøl, deriblandt flere som henviste til de militære regimenter i eller omkring Aalborg Honnør for Nordjylland, F16 med henvisning til flyene F16 på Flyvestation Aalborg og Dronningens Livregiment opkaldt efter Dronningens Livregiment der havde til huse på Nørre Uttrup Kaserne. Det mest indbringende produkt Urban lavede, var ikke øl, men den mælkesyrnede mineralvand Chabeso.

Den Urban-øl der har sat sig de mest markante aftryk i historien er den mørke lakridsøl Limfjordsporter. Den blev i 1989 opkøbt af Thisted Bryghus, hvor brygmesteren Peter Klemensen (Klemmen), der sidst i 1970'erne havde arbejdet på Urban, bryggede videre på Limfjordsporteren indtil 1997, hvorefter han ikke mente, at den kunne forbedres yderligere.

Se også 
 Bryggerier i Danmark

Kilder 
 Carl Jacobsen (red.): Dansk Bryggerstat bind II, 1934. Arthur Jensens Forlag, København.

Noter

Eksterne henvisninger 
 http://www.ølsmagninger.dk/bryggerier/urban.htm 

Tidligere bryggerier i Danmark
Danske virksomheder etableret i 1860
Etableret i 1880
Aalborgs historie
Virksomheder i Aalborg
Royal Unibrew
Ophørt i 1986
Thor (bryggeri)

Thor var et dansk bryggeri beliggende centralt i Randers (hjørnet af Nordregrave & Thorsgade).
I 1851 opførte svenskeren Johan Peter Lindahl et bryggeri i Randers, på det sted som senere skulle blive til Thorsgade. Her startede produktionen af bayersk øl i byen, men allerede i 1855 forlod svenskeren byen og rejste til USA. Danske Christian Emil Synnestvedt købte bryggeriet og overtog skødet i 1856. Dette blev derfor året hvor Thor bryggeriet blev grundlagt. Først i 1873 blev navnet dog knyttet til bryggeriet, i forbindelse med at det blev omdannet til aktieselskab.

Fra 1856 og frem til 1898 steg produktionen og flere lokale bryggeriet blev indlemmet i Thor i takt med at anlæggene blev udvidet. Bryggeriet blev også det første i Danmark, til at indføre kapsler fremfor propper i ølproduktionen. I marts 1897 blev den første Thor pilsner fremstillet.

Bryggeriets udvikling 
I 1920 blev der investeret kraftigt i et nyt bryghus og nye anlæg. Arkitekt Jens Peter Jensen Wærum tegnede den nye hovedbygning til bryggeriet, som i dag er fredet. Bygningens side som vender ud mod thorsgade er dekoreret med bryggeriets navn, samt tordenguden Thor, kørende i sin karet med svingende hammer.

En hvid beton silo blev opført i 1960'erne med bryggeriets logo på facaden. Siloen blev et markant vartegn for byen og bryggeriet, og stod helt frem til 2003. 

I 1976 blev bryggeriet en del af Jyske Bryggerier. I 1989 fusionerede Jyske Bryggerier med Faxe Bryggeri og blev til det nye Faxe Jyske. I 2003 valgte bryggerigruppen, som på dette tidspunkt bestod af Faxe, Ceres, Albani, Maribo og Thor, at lukke produktionen i Randers. Produktionen var for dyr i forhold til den mængde øl der blev produceret. Samtidig var det ikke muligt at flytte andre produktioner hertil. Thor øl ville fremover blive brygget hos Ceres bryggeri i Aarhus. I dag produceres Thor øl og vand hos Albani i Odense.

Thor-brandet er i dag en del af Royal Unibrew A/S (indtil 2005: Bryggerigruppen A/S).

Efter bryggeriets lukning i 2003 gik udviklingen af det gamle bryggeriområde i gang. Området skulle omdannes til en helt ny bydel i Randers som hurtigt fik sit officielle navn Thors Bakke. Thors bakke rummer i dag biograf, boliger, restauranter osv. Højhuset Thors Tårn har ligesom bydelen, fået navn efter områdets stolte historie.

Thor øl 

Blandt de mest kendte øl-mærker fra bryggeriet er Thor Pilsner, Blå Thor (lanceret og fik guldmedalje i 1964 ved den store ølkonkurrence i Bruxelles), Buur-Øl, Thor Påskebryg, Thor lys lager, Thor hvidtøl, samt Thor X-Mas (i dag kendt som den hvide Royal X-Mas) som bryggeriet lancerede i 1969. Bryggeriet er også kendt for sin Passions sodavand som stadig sælger.

Se også 
 Bryggerier i Danmark

Referencer

Eksterne henvisninger 
 Royal Unibrew A/S som Thor i dag er en del af.
 Etiketter fra danske bryggerier: Thor etiketter
 Mere om bryggeriet Thors historie

Tidligere bryggerier i Danmark
Danske virksomheder etableret i 1850
Leverandører til Det Kongelige Danske Hof
Virksomheder i Randers
Royal Unibrew
Bygninger, konstruktioner og anlæg i Randers
Ophørt i 2003
Fortid og Nutid

{{Infoboks avis||      nedlagt   = 2010 - Sammenlagt med Folk og kultur til Kulturstudier}}Fortid og Nutid var et dansk historisk tidsskrift, der beskæftigede sig med dansk kulturhistorie og lokalhistorie. Det udkom første gang i 1914 og blev udgivet af Dansk Historisk Fællesråd. I 2010 blev tidskriftet lagt sammen med tidsskriftet Folk og kultur og omlagt til at udkomme som en kombineret trykt og digital udgivelse og videreført under navnet Kulturstudier. Johan Hvidtfeldt var i redaktionen. Eksempler på historikere der har udgivet i tidsskriftet er Karl-Erik Frandsen,
og Bent Blüdnikow.

Artiklerne fra Fortid og Nutid'' er digitaliseret og gjort tilgængelig på tidsskrift.dk. Desuden er tidsskriftet online tilgængelig hos Slægtsforskernes Bibliotek.

Eksterne henvisninger 
 Fortid og Nutid, Tidsskrift for kulturhistorie og lokalhistorie 
Fortid og Nutid online hos Slægtsforskernes Bibliotek 
 Fortid og Nutid på tidsskrift.dk

Henvisninger 

Humanistiske tidsskrifter
Tidsskrifter fra Danmark
Tidsskrifter om historie
Etableret i 1914
VEB

Forkortelsen VEB kan betyde:

 Venezuelansk Bolivar – en valuta
 Volkseigener Betrieb – en østtysk selskabsform
Lars Juel Thiis

Lars Juel Thiis (Knudsen) (født 28. september 1955) er en dansk arkitekt. I 2005 blev han udvalgt som medlem af kanonudvalget for arkitektur.

Lars Juel Thiis blev uddannet som arkitekt fra Arkitektskolen Aarhus i 1983 og har siden studeret på Architectural Association i London 1984-1985. Herefter har han arbejdet i forskellige arkitektfirmaer, heriblandt i USA, indtil han i 1992 var med til at stifte Cubo Arkitekter, som han fortsat er medejer af. Han har primært arbejdet med undervisningsbyggerier, blandt andet udbygning af Odense Universitet og udvidelser af gymnasier forskellige steder. Gennem sit virke har Lars Juel Thiis i tidens løb vundet mange arkitektkonkurrencer. I 2011 blev han formand for Statens Kunstfonds bestyrelse. 

Lars er gift med Helene Bang Nielsen, og de har sammen børnene Jens Juel Thiis Knudsen (f. 1989) og Asta Bang Nielsen (f. 1993).

Kanonudvalgsmedlemmer
Arkitekter fra Danmark
Danskere i 1900-tallet
Danskere i 2000-tallet
Personer i Kraks Blå Bog
Michele Bartoli

Michele Bartoli (født 27. maj 1970) er en tidligere professionel cykelrytter fra Italien, der har kørt for både Mapei, Fassa Bortolo og det danske hold Team CSC, som han i øvrigt sluttede karrieren hos i 2004.

Han regnes for én af de mest komplette cykelryttere i nyere tid.

Han har bl.a. vundet Liège-Bastogne-Liège to gange (1997 og 1998), La Flèche Wallonne (1999), Amstel Gold Race (2002) og Lombardiet Rundt to gange (2002 og 2003).

Eksterne henvisninger

Mandlige cykelryttere fra Italien
Personer fra Pisa
Johan Museeuw

Johan Museeuw (født 13. oktober 1965) er en tidligere professionel, belgisk cykelrytter.

Hans aktive, professionelle karriere strakte sig fra 1988 til 2004, i hvilken periode han dominerede belgisk cykling.

Blandt hans mange sejre kan nævnes Paris-Tours (1993), Flandern Rundt (1993, 1995 og 1998), Amstel Gold Race (1994) og Paris-Roubaix (1996, 2000 og 2002).

Herudover blev han verdensmester i landevejscykling i 1996.

Han sluttede karrieren på cykelholdet Quickstep-Davitamon. Efterfølgende har Museeuw indrømmet, at han brugte ulovlige dopingmidler i slutningen af karrieren.

Eksterne henvisninger

Mandlige cykelryttere fra Belgien
Verdensmestre i landevejsløb